
Naisten oikeuksien ja sukupuolten tasa-arvon valiokunta pyytää asiasta vastaavaa talousarvion valvontavaliokuntaa sisällyttämään seuraavat ehdotukset päätöslauselmaesitykseen, jonka se myöhemmin hyväksyy:
[bookmark: restart]A.	ottaa huomioon, että sukupuolten tasa-arvo ja eriarvoisuuden poistaminen ovat keskeisiä arvoja, joihin unioni perustuu, ja että unioni on sitoutunut edistämään miesten ja naisten tasa-arvoa kaikissa toimissaan, kuten Euroopan unionin toiminnasta tehdyn sopimuksen 8 artiklassa on vahvistettu;
1.	korostaa, että naisten ja miesten yhtäläisten mahdollisuuksien olisi oltava itsestäänselvyys kaikilla politiikan aloilla; katsoo, että tämän olisi kuitenkin pohjauduttava näyttöön perustuvaan tietoon eikä valitusvirteen siitä, että naiset kärsivät enemmän sodasta, covid-19-pandemiasta ja ilmastonmuutoksesta tai että paras ratkaisu naisille olisi aborttien lisääminen; katsoo siksi, että talousarviomenettelyssä voidaan saada aikaan säästöjä näiden budjettikohtien määrärahoja vähentämällä;
2.	on huolissaan raskaana olevia naisia tukevien ryhmien demonisoimisesta; toteaa, että tämä on vastoin Euroopan unionista tehdyn sopimuksen 2 artiklaa sekä EU:n perusoikeuskirjaa, joissa vahvistetaan oikeus elämään; on lisäksi huolissaan siitä, ettei jäsenvaltioiden toimivaltaa terveyden alalla kunnioiteta; kehottaa siksi lakkauttamaan aborttia edistävien järjestöjen rahoituksen; kehottaa komissiota ottamaan selvää EU:n varoja saaneiden toimijoiden perimmäisestä agendasta ja epäämään rahoituksen toimijoilta, jotka pyrkivät käyttämään EU:n varoja ihmisoikeuksien, erityisesti naisten oikeuksien ja sukupuolten tasa-arvon, heikentämiseen;
3.	katsoo, että sukupuolten tasa-arvon valtavirtaistaminen on virheellinen periaate, koska se pakottaisi naiset rooleihin, töihin ja identiteetteihin, joita he eivät välttämättä halua, sen sijaan että yksilöille ja perheille vain annettaisiin mahdollisuus päättää itse;
4.	katsoo, että unionissa vallitseva 12,7 prosentin suuruinen sukupuolten palkkaero on laskettu väärällä menetelmällä, koska siinä ei oteta huomioon henkilön vapaavalintaista työllistymistä matalammin palkattuun tai osa-aikaiseen työhön;
5.	toteaa, että Daphne-aloitteen mukaisesti on tärkeää torjua väkivaltaa ja ihmiskauppaa, mutta vaatii avoimuutta rahoituksella aikaan saatujen tulosten suhteen.

